Vigdis Mostad

Vigdis Mostad (født 22. januar 1947, død 1. mai 1969) var en norsk popvokalist. Hun vokste opp på Orkanger, og opptrådte der allerede som 14-åring. Deretter fulgte opptredener i Orkdal med flere lokalt kjente band, som Forvemos kvintett, Jønnums kvartett og Breunigs orkester.
I 1964 opptrådte hun i Nidarøhallen i Trondheim under arrangementet «Trønderforum», der 60 popartister totalt var på scenen. Samme år ble hun fast vokalist i trondheimsbandet The Vikings. I denne aller første tiden av karrieren arbeidet hun som tannlegeassistent, og hadde sangen som hobby. 
Da bandet i 1965 sendte et opptak med Mostad til Arne Bendiksen, ble hun invitert til Oslo for å prøvesynge for ham. Dette førte til at hun fikk en tre-års platekontrakt, og tre singelplater ble utgitt på Triola ved Arne Bendiksen AS i løpet av 1966 og 1967.Hun opptrådte en del offentlig med Kjell Karlsens orkester, enkelte ganger med Kirsti Sparboe. Kjell Karlsens orkester var svært etterspurt, og i mai 1967 etablerte Karlsen bandet Bent Sølves i tillegg til sitt opprinnelige orkester, og med samme besetning som dette. Høsten 1967 ble Vigdis Mostad med som fast vokalist i Bent Sølves. Et av oppdragene deres denne høsten var som danseorkester under UKA i Trondheim.I løpet av 1968 hadde Bent Sølves mange oppdrag, de spilte blant annet på cruise med MS «Kronprins Harald», på hotell Astoria i Trondheim og på hotel Viking i Oslo. Videre opptrådte de på messer og festivaler, og hadde et lengre oppdrag i Sverige. I august opptrådte de også under «Orkladagene» på Orkanger (se bilde).


== TV-opptredener ==
Fjernsynsmediet var ennå ganske nytt i Norge. Den offisielle oppstarten var i august 1960, og NRK var alene om å sende i Norge. Når en popartist opptrådte i fjernsyn, ble hun sett av mange og lagt merke til, og etter at Vigdis Mostad hadde sin første TV-opptreden i mars 1966, i NRKs ungdomsshow Popcorn, ble hun positivt omtalt både i ukeblader og aviser, og kom på forsiden av ungdomsbladet Pop Nytt.I mai 1968 deltok hun i På rundreise, med Sigurd Jansens orkester. Senere var hun med i flere NRK-program, sammen med Bent Sølves. Deres første opptreden sammen på TV, var i programmet Titusenkronersduellen i 1968. 
I oktober 1968 deltok Bent Sølves i det svenske TV-programmet Timmen, og avisene skrev at planene var at Mostad skulle lanseres for fullt i Sverige. Samme måned opptrådte de i NRKs program Hei der! der Mostad sang duett med Al Bishop, akkompagnert av Bent Sølves. 
I november 1968 var orkesteret hovedinnslaget i programmet Musikk til arbeidet, der de spilte på svært ulike arbeidsplasser, som Amerikalinjens kaianlegg, Cirkus Arnardo og en barnehage. I tillegg til Mostad på vokal, var Kåre Furuholmen solist på trompet.  


== 1969 ==

Mostad ble stadig mer ettertraktet, og i løpet av de første månedene i 1969 spilte hun inn to singler, i tillegg til at hun hadde flere spilleoppdrag med Bent Sølves. Hun var også med på orkesterets innspilling av platen Casatschok.1. mars 1969 deltok hun i Melodi Grand Prix med sangen Friaren (tekst: Tore Pedersen, melodi: Kristian Lindeman). Sangen kom på femteplass. «En vanskelig melodi, fremført med musikalsk sikkerhet og ungdommelig sjarme» var en av karakteristikkene av Mostads opptreden under MGP.Store deler av året var fullbooket for Bent Sølves, med engasjement i Linköping hele mai, turné i juni og oppdrag i Umeå og Malmö senere på året, men 1. mai 1969 fikk karrieren en brå slutt, da Bent Sølves var på vei til Linköping, og Mostad, sammen med fire av de fem musikerne i orkesteret, døde i en småflyulykke.


== Diskografi ==
«Hello Love»/«Jeg går og venter» (1966)
«Det er så lett å leve livet»/«Gi meg sol, gi meg vår» (1966)
«Shake!»/«Jeg kan aldri glemme deg» (1967). Shake! var et av bidragene i MGP 1967.
«Friaren»/«Gi meg en mann i kilt» (1969)
«Ob-la-di, ob-la-da»/«Jeg lukker øynene og ser» (1969)
«Casatschok»/ «Toi toi toi» (1969), med Bent Sølves.


== Minneutstilling i Rockheim ==
31. januar 2015 åpnet Rockheim, det nasjonale museet for populærmusikk, en utstilling til minne om Vigdis Mostad og Bent Sølves. Utstillingen stod i tre år. 


== Referanser ==


== Eksterne lenker ==
«MGP 1969 || [Restored] Vigdis Mostad, “Friaren” (A)». Besøkt 7. februar 2020. 
«Åpning av utstillingen i Rockheim "Distriktsnyheter Midtnytt" [on-air: Feb. 2, 2015](NOR)». Besøkt 8. februar 2020.